CELEX: 62014TN0586
Language: el
Date: 2014-08-07 00:00:00
Title: Υπόθεση T-586/14: Προσφυγή της 7ης Αυγούστου 2014 — Xinyi PV Products (Anhui) Holdings κατά Επιτροπής

20.10.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 372/20
            
         Προσφυγή της 7ης Αυγούστου 2014 — Xinyi PV Products (Anhui) Holdings κατά Επιτροπής
   (Υπόθεση T-586/14)
   2014/C 372/25
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Xinyi PV Products (Anhui) Holdings Ltd (Anhui, Λαϊκή Δημοκρατία της Κίνας) (εκπρόσωποι: Y. Melin και Β. Ακριτίδης, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τον εκτελεστικό κανονισμό της Επιτροπής (ΕΕ) 470/2014 (1), της 13ης Μαΐου 2014, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ηλιακών υαλοπινάκων καταγωγής Λαϊκής Δημοκρατίας της Κίνας, καθόσον αφορά τα προϊόντα της Xinyi PV Products (Anhui) Holdings Ltd, και
            
         
               —
            
            
               να διατάξει την Επιτροπή, καθώς και κάθε τυχόν παρεμβαίνοντα υπέρ της Επιτροπής στο πλαίσιο της παρούσας διαδικασίας, να φέρουν τα σχετικά δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της η προσφεύγουσα προβάλλει τέσσερις λόγους ακυρώσεως.
   
               1.
            
            
               Με τον πρώτο λόγο, η προσφεύγουσα προβάλλει ότι η Επιτροπή υπέπεσε σε πρόδηλη πλάνη εκτιμήσεως περί τα πραγματικά περιστατικά και περί το δίκαιο, κρίνοντας ότι το κόστος παραγωγής και η οικονομική κατάσταση της προσφεύγουσας υπόκεινται σε σημαντικές στρεβλώσεις που μεταφέρθηκαν από το προηγούμενο, χωρίς ελεύθερη οικονομία της αγοράς, σύστημα, κατά παράβαση του άρθρου 2, παράγραφος 7, στοιχείο γ', τρίτη περίπτωση, του βασικού κανονισμού.
            
         
               2.
            
            
               Με τον δεύτερο λόγο, η προσφεύγουσα προβάλλει ότι η Επιτροπή υπέπεσε σε πρόδηλη πλάνη εκτιμήσεως και παρέλειψε να παραθέσει πειστικά στοιχεία καθόσον αφαίρεσε από την τιμή εξαγωγής της προσφεύγουσας προμήθεια πρακτορεύσεως η οποία ισοδυναμεί με το περιθώριο κέρδους με το οποίο χρεώνει την προσφεύγουσα συνδεδεμένη εταιρία με έδρα το Χονγκ Κονγκ, χωρίς να στοιχειοθετείται αρκούντως ότι αυτή η συνδεδεμένη εταιρεία όντως λειτουργούσε πράγματι ως πράκτορας βάσει προμήθειας, κατά παράβαση του άρθρου 2, παράγραφος 10, σημείο (i) του βασικού κανονισμού.
            
         
               3.
            
            
               Με τον τρίτο λόγο, η προσφεύγουσα προβάλλει ότι η Επιτροπή δεν υπολόγισε την τιμή εξαγωγής της προσφεύγουσας βάσει της πράγματι πληρωθείσας ή πληρωτέας τιμής για το προϊόν κατά την πώλησή του στην ΕΕ, ούτε βασίζεται ο εν λόγω υπολογισμός στην τιμή στην οποία το εξαχθέν προϊόν μεταπωλείται για πρώτη φορά σε ανεξάρτητο αγοραστή στην ΕΕ, κατά παράβαση του άρθρου 2, παράγραφοι 8 και 9 του βασικού κανονισμού.
            
         
               4.
            
            
               Με τον τέταρτο λόγο, η προσφεύγουσα προβάλλει ότι η Επιτροπή δεν έκανε γνωστά τα ουσιώδη πραγματικά περιστατικά και αποδεικτικά στοιχεία που θα καθιστούσαν δυνατή την κατανόηση του τρόπου υπολογισμού των περιθωρίων ντάμπινγκ και ζημίας της προσφεύγουσας, κατά παράβαση του άρθρου 20 του βασικού κανονισμού και του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης.
            
         
      (1)  Εκτελεστικός κανονισμός (ΕΕ) 470/2014 της Επιτροπής, της 13ης Μαΐου 2014, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ηλιακών υαλοπινάκων καταγωγής Λαϊκής Δημοκρατίας της Κίνας (ΕΕ L 142, σ. 1).